钦定古今图书集成/历象汇编/岁功典/第057卷 > 《淮南子》 > 五位
## 钦定古今图书集成/历象汇编/岁功典/第057卷 > 《淮南子》 > 五位

西方之极，自昆仑，绝流沙、沈羽，西至三危之国，石城
金室，饮气之民，不死之野，少皞蓐收之，所司者万二
千里。其令曰：“审用法，诛必罪，备盗贼，禁奸邪，饰群牧，
谨贮聚，修城郭，补决窦，塞蹊径，遏沟渎，止流水，雝谿
谷，守门闾，陈兵甲，选百官，诛不法。”